與常不輕弈棋輸松枝筆一篇
作者：章甫
朝代：宋

paragraphs: 南山蒼髯翁，閲世幾千秋。
終以明自煎，晚爲松滋侯。
孫枝後來秀，勁直餘風流。
亦學管城子，來從毛穎遊。
故人使江南，江北停歸輈。
持贈比歲寒，厚意豈暗投。
形貌若黄槁，風度猶清修。
輕健殊可人，不作繞指柔。
我貧得長閒，造物因冥搜。
詩成呼使前，脫帽明窗幽。
旁無賞音人，頼爾能點頭。
無論及錢神，政恐爲爾羞。